สดร. ชวนท่องดินแดน Amazing Dark Sky In Thailand เนรมิตเขตอนุรักษ์ท้องฟ้ามืด ชวนดูดาวกลางอิมแพ็ค ฟรี! ไม่มีค่าใช้จ่าย
นายศุภฤกษ์ คฤหานนท์ ผู้อำนวยการศูนย์บริการวิชาการทางดาราศาสตร์ สถาบันวิจัยดาราศาสตร์แห่งชาติ (องค์การมหาชน) (สดร.) เปิดเผยว่า งานมหกรรมวิทยาศาสตร์และเทคโนโลยีแห่งชาติ 2565 เนรมิตบรรยากาศ “Amazing Dark Sky In Thailand” ปีนี้ สดร. จัดบูธตั้งแคมป์ชวนดูดาว ภายใต้ โครงการ Amazing Dark Sky in Thailand หรือเขตอนุรักษ์ท้องฟ้ามืดในประเทศไทย จัดแสดงนิทรรศการเกี่ยวกับแสงและการลดมลภาวะทางแสง รณรงค์ให้สังคมตระหนักรู้ถึงผลกระทบจากมลภาวะทางแสง ร่วมกันอนุรักษ์ท้องฟ้ายามค่ำคืน สนับสนุนให้ประชาชนใช้แสงสว่างให้เกิดประโยชน์สูงสุดและส่งผลกระทบน้อยที่สุด เพื่อคืนธรรมชาติให้กับสิ่งมีชีวิต เอื้อประโยชน์ต่อสุขภาพของเรา ลดการสิ้นเปลืองพลังงานที่ไม่จำเป็น ผ่านการจัดตั้งเขตอนุรักษ์ท้องฟ้ามืด พร้อมแนะนำสถานที่ท่องเที่ยวดูดาว ที่ได้รับการขึ้นทะเบียนเป็นเขตอนุรักษ์ท้องฟ้ามืด 12 แห่งแรกของไทย ภายในบูธมีโซนต่างๆ ที่น่าสนใจ อาทิ สนุกกับการเรียนรู้นิทรรศการ “มลภาวะทางแสง” และการจำลอง “ห้องมืด” เพื่อทดสอบการมองเห็น เดินทางสู่อุโมงค์แห่งดวงดาว นำท่านเข้าสู่ท้องฟ้ายามคำคืน พร้อมชมดาวในเขตท้องฟ้ามืดผ่านท้องฟ้าจำลองขนาด 8 เมตร ความละเอียด 4K นิทรรศการภาพถ่ายดาราศาสตร์ จากผู้เหล่าผู้ชนะการแข่งขัน โครงการประกวดภาพถ่ายดาราศาสตร์ ประจำปี 2565 หัวข้อ มหัศจรรย์ภาพถ่ายดาราศาสตร์ ภายในงานยังมีกิจกรรมพิเศษ บริเวณเวทีกลาง ฮอลล์ 9 วันที่ 19 สิงหาคม 2565 ได้แก่ ร่วมเป็นกำลังใจให้กับทีมผู้เข้าแข่งขัน ทั้ง 10 ทีม ในโครงการสำรวจอวกาศระดับเยาวชน “Space Youth Challenge : ยอดเยาวชนคนอวกาศ” รอบชิงชนะเลิศ ร่วมชมผลงานการแคสเกม Kerbal Space Program และลุ้นไปกับการประกาศผลรางวัลชนะเลิศ พิธีมอบโล่ประกาศเกียรติคุณโครงการแลกเปลี่ยนเรียนรู้กิจกรรมดาราศาสตร์ระดับโรงเรียน ประจำปี 2565 เป็นต้น ขอเชิญชวนผู้สนใจแวะเวียนมาเยี่ยมชมและร่วมกิจกรรม จนถึงวันที่ 21 สิงหาคม 2565 เวลา 09.00 น.- 19.00 น. ณ งานมหกรรมวิทยาศาสตร์และเทคโนโลยีแห่งชาติ ประจำปี 2565 ฮอลล์ 9-10 ศูนย์แสดงสินค้าและการประชุมอิมแพ็ค เมืองทองธานี ฟรี! ไม่มีค่าใช้จ่าย